บัญชีกลางรับแก้ปมบำนาญกบข.
กรมบัญชีกลาง เร่งหาข้อสรุปปรับสูตรบำนาญ กบข. ภายใน 1 เดือนนี้
31 มี.ค. 2555

กรมบัญชีกลาง เร่งหาข้อสรุปปรับสูตรบำนาญ กบข. ภายใน 1 เดือนนี้ 
นายรังสรรค์ ศรีวรศาสตร์ อธิบดีกรมบัญชีกลาง เปิดเผย หลังการหารือกับเครือข่ายสมาชิกกองทุนบำเหน็จบำนาญข้าราชการ (กบข.) และนายธงทอง จันทรางศุ ปลัดสำนักนายกรัฐมนตรี ว่ากรมบัญชีกลางและสำนักนายกฯ จะรับข้อเสนอของตัวแทนสมาชิก กบข.เพื่อไปพิจารณาเพื่อหาข้อสรุปให้ได้ภายใน 1 เดือน 
ทั้งนี้ สมาชิก กบข.เสนอขอแก้มาตรา 63 โดยเสนอให้คำนวณจากอัตราเงินเดือนเฉลี่ย 24 เดือนสุดท้าย คูณด้วยเวลาราชการ หารด้วย 50 และเป็นไม่ควรต่ำกว่า 85% ของเงินเดือนเฉลี่ย 24 เดือนสุดท้าย จากปัจจุบันที่คำนวณจากอัตราเงินเดือนเฉลี่ย 60 เดือนสุดท้าย ย้อนหลัง 5 ปี แต่ไม่เกิน 70% ของเงินเดือนเฉลี่ย 60 เดือนสุดท้ายทำให้ได้รับบำนาญน้อยลง ซึ่งนายธงทอง ได้ชี้แจงว่า คงเป็นไปไม่ได้ที่จะประกันการจ่ายบำนาญไม่ต่ำกว่า 85% เนื่องจากเกรงว่าจะเป็นภาระต่องบประมาณมากเกินไป แต่จะขอกลับไปพิจารณาเรื่องความเหมาะสมว่าจะเป็น 75% หรือ 80% 
ขณะที่กรมบัญชีกลางจะรับเรื่องไปคำนวณว่า แต่ละสูตรต้องใช้เงินเท่าไร แต่เชื่อว่าการแก้สูตรคำนวณใหม่คงทำได้ยาก เพราะสภาจะปิดในเดือนนี้แล้วคงไม่ทัน ถ้าอยากให้เร็วอาจต้องใช้วิธีการเพิ่มเงินประเดิม หรือปรับค่าครองชีพเพิ่มเติมให้ผู้รับบำนาญ ขณะเดียวกันจะเข้าไปดูเรื่องมาตรา 59 และวันทวีคูณของทหาร ตำรวจ ซึ่งต้องหาทางชดเชยให้ข้าราชการส่วนนี้